Senat usvojio nova etička pravila
Glasovanje o ovom reformskom paketu uslijedilo je svega nekoliko sati nakon što je okrivljeni lobist Jack Abramoff osuđen na pet godina
Njujorški dnevnik izvještava da je američki Senat usvojio paket mjera za etičko ponašanje zakonodavaca. Novi zakon strog je u propisivanju objavljivanja kontakata članova Kongresa s lobistima međutim blag je u onome što zakonodavci ne smiju činiti, a nije formiran ni neki neovisni ured koji bi pratio provođenje novih pravila, piše New York Times. Novim zakonom, na primjer, članovi Kongresa ne smiju uzimati poklone niti prihvatiti plaćanje ručkova i večera od lobista. Isto tako oni sami ne smiju nakon odlaska iz Kongresa u kratkom roku prijeći u redove lobista. Članovi američkog parlamenta ipak i dalje mogu koristiti korporacijske zrakoplove po cijeni od prvog razreda redovne avionske karte, a mogu i uživati u besplatnom smještaju, putovanjima i jelima plaćenima od strane osoba koje se ne bave lobiranjem. Glasovanje o ovom reformskom paketu uslijedilo je svega nekoliko sati nakon što je okrivljeni lobist Jack Abramoff osuđen na pet godina i deset mjeseci zatvora. Njegove aktivnosti dovele su do traženja za reformom pravila o etičkom ponašanju zakonodavaca na Capitol Hillu. Zastupnički dom Kongresa još uvijek radi na svojoj verziji zakona, izvještava New York Times. Washington Post piše da je bivši tužitelj savezne vlade u Detoritu – koji je predvodio jednu od najvećih terorističkih istraga Ministarstva pravosuđa – prikrio ključne dokaze kako bi ojačao vladinu teoriju da je skupina lokalnih muslimana pripremala teroristički napad. Bivši tužitelj Richard Convertino osuđen je za zavjeru i ometanje pravde. Ukoliko bude proglašen krivim Convertino bi mogao dobiti 30 godina zatvora i milijun dolara kazne. U predmetu koji je zastupao četiri muslimana iz Detroita uhićeni su u danima nakon terorističkih napada na Sjedinjene Države 2001. godine, a savezne vlasti su tvrdile da se radi u prikrivenoj terorističkoj ćeliji koja je pripremala napade na Amerikance u inozemstvu. Predsjednik Bush i bivši ministar pravosuđa John Aschroft veličali su taj slučaj kao važan događaj u borbi protiv terorizma na američkom tlu.